শহীদ পরিবারটি এখন চরম অসহায়। একখণ্ড জমিও নেই তাঁদের। পরিবারের সদস্যরা থাকেন ভাড়া করা ঘরে। অভাবে চলে সংসার। ৪ ভাই, ১ বোনের মধ্যে দুই ভাই আগেই মারা গেছেন। একাত্তরে স্বামীর লাশ না পেয়ে হতাশ ব্রজরানী চক্রবর্তীও মারা গেছেন ’৮৮ সালে। একমাত্র বোন নমিতা রানী চক্রবর্তীর স্বামীও অসুস্থতায় মারা যান। ফলে স্বামীহারা বোনটি ভাই তপন কুমার চক্রবর্তীর অভাবী সংসারে বাড়তি বোঝা হয়ে দাঁড়ান। তপন কুমার নিজে পুরোহিত এবং তাঁর অপর ভাই গোপাল চক্রবর্তীও পুরোহিতের কাজ করে কোনো রকমে জীবন নির্বাহ করেন। এত সংকটেও অত্যন্ত দরিদ্র ও দুস্থ পরিবারটির পাশেও কেউ দাঁড়াননি।